**JULIUS KUGY
Pisatelj, pravnik, planinec, alpinist in oče alpinizma v Julijskih Alpah**

Rojen: 19. julij 1858, Gorica/Gorizia

Umrl:  5. februar 1944, Trst/Trieste

Oče Pavel je bil koroški trgovec s prvotnim priimkom Kugaj, pozneje Kugi, mati Julija pa je bila najstarejša hči pesnika Jovana Vesela Koseskega. Odraščal je v Trstu, ki je ostal njegov dom do smrti. Počitnice je pogosto preživljal v očetovi rodni vasi Lipi pri Podkloštru, kjer naj bi se rodila njegova ljubezen do botanike in gora. Osnovno šolo in gimnazijo je zaključil v Trstu, pravo je študiral na Dunaju, kjer je doktoriral leta 1882. Po vrnitvi v Trst je prevzel vodenje očetovega trgovskega podjetja za uvoz kave, sadja in olja. Prvo svetovno vojno je preživel kot vojaški planinski referent avstro-ogrske armade v Zahodnih Julijcih, kjer je ustanovil tudi plezalno šolo. Po vojni je opustil podjetniško dejavnost, prodal nekatere nepremičnine in si s tem zagotovil dosmrtno rento.

Julius Kugy je že zelo zgodaj kazal umetniški čut ter ljubezen do gora in narave. Napisal in izdal je sedem knjig. Ukvarjal se je tudi s petjem in igranjem orgel. V gore je najprej zahajal iz navdušenega zanimanja za botaniko. Zasnoval je Alpski botanični vrt Julijana v Trenti. Njegovo gorniško in alpinistično življenje se je začelo leta 1975, ko je prvič opravil vzpon na Triglav. V Trento je prišel pri svojih 19. letih, ker je iskal rožo trentarski grintavec (*Scabiosa trenta)*. Svoje gorniške poti je najraje opravljal v Julijcih, kjer je imel dobre vodnike, med drugimi Andreja Komaca, Jožeta Komaca, Antona Tožbarja in Antona Ojcingerja. Skupaj z omenjenimi vodniki je do leta 1912 opravil okoli 50 prvenstvenih vzponov, med katerimi so smeri v Montažu, Jalovcu, Škrlatici, Mangartu, Višu ter Triglavu. Uspehe je dosegal tudi pri zimskih vzponih in plezanju po ledu v Zahodnih Alpah: v Monte Rosi, Mt. Blancu, Matterhornu, Bernskem višavju in Savojskih Alpah. O svojih planinskih in alpinističnih dosežkih je pisal prispevke za razne avstrijske planinske revije. Šele v šestdesetih letih pa je prejel dobre ocene in kritike tudi pri Slovencih. Izvajal je predavanja o alpinizmu in planinstvu v Ljubljani, Mariboru in Zagrebu. Po njegovi smrti pa je njegova gospodinja Malalanova sežgala večino njegove zapuščine.

Leta 1953 je Planinska zveza Slovenije v Trenti postavila bronasti kip Juliusa Kugyja. Po njem je poimenovana smer v Montažu, planinska koča pod Montaževo skupino, polica v severni triglavski steni, stara Kugyjeva pot iz Trente na Triglav, del Alpskega botaničnega vrta Julijana v Trenti in učna pot v Nabrežini nad Trstom. V informacijskem središču triglavskega narodnega parka Dom Trenta je postavljena stalna zbirka o njegovem delu. Leta 2008 je Pošta Slovenije natisnila znamko z njegovim portretom. RTV Slo je v sodelovanju z avstrijsko televizijo posnela tridelno nadaljevanko o življenju in delu Juliusa Kugyja.

Njegova dela:
*Delo, glasba, gore, 1931
Julijske Alpe v podobi, 1933
Anton Ojcinger: življenje gorskega vodnika, 1935
Iz mojega življenja v gorah: Julijske Alpe, 1937
Pet stoletij Triglava, 1938
Božanski nasmeh Monte Rose, 1940
Iz minulih dni, 1943*

*Vir:* [*http://www.primorci.si/osebe/kugy-julius/571/*](http://www.primorci.si/osebe/kugy-julius/571/) *(dostopano: 3. 11. 2019)*